王令
再寄满子权二首
秋尽啼衰虫，君思云奈何。
我愚得君思合少，居贤劳我心则多。
非独辞源长，泻海为江河。
平生未始有点缺，玉日拂拭金烧磨。
寻常貙与狸，见一足已嗟。
又况一地卧三虎，狗彘虽勇何敢过。
扬州我何思，青山无一螺。
什市不畜宝，米盐财如他。
而吾三夫子，一身各丘轲。
琼林自生寒，结露成冰柯。
文章日组纬，玉机飞金梭。
谁有真珠绳，结作张麟罗。
拔为当世祥，声为太庙歌。
我愿参众民，手足摇婆娑。